CELEX: 32009R0103
Language: el
Date: 2009-02-03 00:00:00
Title: Κανονισμός (ΕΚ) αριθ. 103/2009 της Επιτροπής, της 3ης Φεβρουαρίου 2009 , για την τροποποίηση των παραρτημάτων VII και IX του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (Κείμενο που παρουσιάζει ενδιαφέρον για τον ΕΟΧ)

4.2.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 34/11
            
         
      ΚΑΝΟΝΙΣΜΌΣ (ΕΚ) αριθ. 103/2009 ΤΗΣ ΕΠΙΤΡΟΠΉΣ
   
   της 3ης Φεβρουαρίου 2009
   για την τροποποίηση των παραρτημάτων VII και IX του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 23 πρώτο εδάφιο,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 999/2001 θεσπίζει κανόνες πρόληψης, καταπολέμησης και εξάλειψης των μεταδοτικών σπογγωδών εγκεφαλοπαθειών (ΜΣΕ) σε ζώα. Εφαρμόζεται στην παραγωγή ζώντων ζώων και προϊόντων ζωικής προέλευσης και τη διάθεσή τους στην αγορά.
            
         
               (2)
            
            
               Το παράρτημα VII του κανονισμού (ΕΚ) αριθ. 999/2001 θεσπίζει τα μέτρα εξάλειψης που πρέπει να λαμβάνονται μετά την επιβεβαίωση κρούσματος ΜΣΕ στα αιγοπρόβατα.
            
         
               (3)
            
            
               Στο παράρτημα IX του κανονισμού (ΕΚ) αριθ. 999/2001 ορίζονται οι κανόνες για την εισαγωγή ζώντων ζώων, εμβρύων, ωαρίων και προϊόντων ζωικής προέλευσης στην Κοινότητα.
            
         
               (4)
            
            
               Στις 6 Νοεμβρίου 2008 η Ευρωπαϊκή Αρχή για την Ασφάλεια των Τροφίμων (ΕΑΑΤ) εξέδωσε γνώμη σχετικά με τον κίνδυνο έκθεσης του ανθρώπου και των ζώων σε μεταβατικές σπογγώδεις εγκεφαλοπάθειες από το γάλα και τα γαλακτοκομικά προϊόντα που προέρχονται από μικρά μηρυκαστικά (2). Στην εν λόγω γνώμη, η ΕΑΑΤ κατέληξε στο συμπέρασμα ότι η κλασική τρομώδης νόσος μπορεί να μεταδοθεί από την προβατίνα στον αμνό μέσω του γάλακτος ή του πρωτογάλακτος. Η ΕΑΑΤ επίσης διαπίστωσε ότι η χρήση γάλακτος και γαλακτοκομικών προϊόντων προερχόμενων από κοπάδι με κλασική τρομώδη νόσο μπορεί να εγκυμονεί για τον άνθρωπο και τα ζώα τον κίνδυνο της έκθεσης σε ΜΣΕ. Ένα άλλο συμπέρασμα της ΕΑΑΤ ήταν ότι τα προγράμματα εκτροφής για την αντίσταση στην τρομώδη νόσο στα πρόβατα μπορεί να αναμένεται να μειώσουν την έκθεση του ανθρώπου και των ζώων σε κίνδυνο που σχετίζεται με τα προϊόντα γάλακτος από μικρά μηρυκαστικά. Όσον αφορά την άτυπη τρομώδη νόσο, η ΕΑΑΤ κατέληξε ακόμη στο συμπέρασμα ότι η προφανής περιορισμένη διάδοση του παράγοντα στον οργανισμό των προσβληθέντων ατόμων θα μπορούσε να περιορίσει τη μεταδοτικότητα μέσω του γάλακτος. Όσον αφορά τη ΣΕΒ, η ΕΑΑΤ σημείωσε ότι δεν υπάρχουν διαθέσιμες πληροφορίες όσον αφορά την παρουσία μολυσματικότητας ή πρωτεΐνης πριόν της τρομώδους νόσου (PrPSc) στο πρωτόγαλα ή στο γάλα μικρών μηρυκαστικών που έχουν μολυνθεί με ΣΕΒ. Εντούτοις, λόγω της πρώιμης και προοδευτικής περιφερειακής διάδοσης του παράγοντα της ΣΕΒ σε πειραματικώς μολυνθέντα ευπαθή πρόβατα, η ΕΑΑΤ κατέληξε στο συμπέρασμα ότι θα ήταν ενδεχόμενη η παρουσία μολυσματικότητας στο πρωτόγαλα και στο γάλα σε μολυνθέντα με ΣΕΒ ευπαθή μικρά μηρυκαστικά.
            
         
               (5)
            
            
               Ενόψει των νέων αυτών επιστημονικών στοιχείων, και ιδίως της αποδεδειγμένης μεταδοτικότητας της κλασικής τρομώδους νόσου μέσω του γάλακτος από την προβατίνα στον αμνό, στο παρόν στάδιο, πρέπει να θεσπιστούν εγκαίρως νέα προστατευτικά μέτρα σε σχέση με το γάλα και τα γαλακτοκομικά προϊόντα που προέρχονται από κοπάδια που έχουν μολυνθεί με κλασική τρομώδη νόσο, για να εμποδιστεί η διάδοση της κλασικής τρομώδους νόσου σε άλλα κοπάδια μηρυκαστικών μέσω της ζωοτροφής.
            
         
               (6)
            
            
               Για να εξασφαλιστεί το ίδιο επίπεδο ασφάλειας όσον αφορά το εισαγόμενο γάλα και γαλακτοκομικά προϊόντα που προέρχονται από αιγοπρόβατα, πρέπει να εφαρμοστούν παρόμοια μέτρα στις εισαγωγές στην Κοινότητα.
            
         
               (7)
            
            
               Συνεπώς, ο κανονισμός (ΕΚ) αριθ. 999/2001 πρέπει να τροποποιηθεί αναλόγως.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα παραρτήματα VII και IX του κανονισμού (ΕΚ) αριθ. 999/2001 τροποποιούνται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 3 Φεβρουαρίου 2009.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 147 της 31.5.2001, σ. 1.
   
      (2)  The EFSA Journal (2008) 849, 1-47.
   
      ΠΑΡΑΡΤΗΜΑ
      Τα παραρτήματα VII και IX του κανονισμού (ΕΚ) αριθ. 999/2001 τροποποιούνται ως εξής:
      
                  1.
               
               
                  Στο παράρτημα VII, το κεφάλαιο Α τροποποιείται ως εξής:
                  
                              α)
                           
                           
                              το σημείο 2.2 αντικαθίσταται από το ακόλουθο κείμενο:
                              
                                          «2.2.
                                       
                                       
                                          Εάν υπάρχουν υπόνοιες για ΜΣΕ σε αιγοπρόβατο μιας εκμετάλλευσης ενός κράτους μέλους, όλα τα άλλα αιγοπρόβατα της εκμετάλλευσης αυτής υπόκεινται σε επίσημο περιορισμό των μετακινήσεων έως ότου είναι διαθέσιμα τα αποτελέσματα των εξετάσεων επιβεβαίωσης. Εάν υπάρχουν στοιχεία από τα οποία να προκύπτει ότι η εκμετάλλευση όπου το ζώο ενδέχεται να εκτέθηκε σε ΜΣΕ είναι απίθανο να είναι η εκμετάλλευση όπου βρισκόταν όταν ανέκυψαν οι υπόνοιες για ΜΣΕ, η αρμόδια αρχή μπορεί να αποφασίζει εάν θα εφαρμοστεί επίσημος έλεγχος και σε άλλες εκμεταλλεύσεις ή μόνο στην εκμετάλλευση όπου εκτέθηκε το ζώο, ανάλογα με τα διαθέσιμα επιδημιολογικά στοιχεία. Το γάλα και τα γαλακτοκομικά προϊόντα που προέρχονται από τα αιγοπρόβατα της εκμετάλλευσης που τίθεται υπό επίσημο έλεγχο, τα οποία υπάρχουν στην εν λόγω εκμετάλλευση από την ημερομηνία κατά την οποία υπάρχει υπόνοια παρουσίας ΜΣΕ μέχρι τη στιγμή που είναι διαθέσιμα τα αποτελέσματα των εξετάσεων επιβεβαίωσης, χρησιμοποιούνται μόνο εντός της εν λόγω εκμετάλλευσης.»·
                                       
                                    
                        
                              β)
                           
                           
                              το σημείο 2.3 τροποποιείται ως εξής:
                              
                                          i)
                                       
                                       
                                          το στοιχείο α) αντικαθίσταται από το ακόλουθο κείμενο:
                                          
                                                      «α)
                                                   
                                                   
                                                      εάν, βάσει των αποτελεσμάτων δοκιμής δακτυλίου που διεξήχθη σύμφωνα με τη διαδικασία που ορίζεται στο παράρτημα Χ κεφάλαιο Γ σημείο 3.2 στοιχείο γ), δεν είναι δυνατόν να αποκλεισθεί το ενδεχόμενο ΣΕΒ, τη θανάτωση και ολοσχερή καταστροφή όλων των ζώων, εμβρύων και ωαρίων που εντοπίσθηκαν βάσει της έρευνας που αναφέρεται στο σημείο 1 στοιχείο β) δεύτερη έως πέμπτη περίπτωση. Το γάλα και τα γαλακτοκομικά προϊόντα που προέρχονται από τα ζώα που πρέπει να καταστραφούν, τα οποία υπήρχαν στην εκμετάλλευση μεταξύ της ημερομηνίας επιβεβαίωσης του ότι δεν μπορεί να αποκλειστεί η ΣΕΒ και της ημερομηνίας της ολοσχερούς καταστροφής των ζώων, καταστρέφονται.»·
                                                   
                                                
                                    
                                          ii)
                                       
                                       
                                          στο στοιχείο β), τα σημεία i) και ii) αντικαθίστανται από το ακόλουθο κείμενο:
                                          
                                                      «i)
                                                   
                                                   
                                                      τη θανάτωση και ολοσχερή καταστροφή όλων των ζώων, εμβρύων και ωαρίων που εντοπίζονται από την έρευνα που αναφέρεται στο σημείο 1 στοιχείο β) δεύτερη και τρίτη περίπτωση. Στην περίπτωση που η επιβεβαιωμένη ΜΣΕ είναι η κλασική τρομώδης νόσος, το γάλα και τα γαλακτοκομικά προϊόντα που προέρχονται από τα ζώα που πρέπει να καταστραφούν, τα οποία υπήρχαν στην εκμετάλλευση μεταξύ της ημερομηνίας επιβεβαίωσης του κρούσματος κλασικής τρομώδους νόσου και της ημερομηνίας της ολοσχερούς καταστροφής των ζώων, δεν χρησιμοποιούνται για τη διατροφή μηρυκαστικών, εκτός από τη διατροφή των μηρυκαστικών εντός της εκμετάλλευσης. Η διάθεση στην αγορά τέτοιων προϊόντων ως ζωοτροφών για μη μηρυκαστικά περιορίζεται στο έδαφος του σχετικού κράτους μέλους. Το εμπορικό έγγραφο που συνοδεύει τα φορτία τέτοιων προϊόντων και οιαδήποτε συσκευασία που περιέχει τέτοια φορτία πρέπει να φέρουν εμφανώς την ακόλουθη ένδειξη: “Να μη χορηγείται σε μηρυκαστικά”. Η χρήση και αποθήκευση ζωοτροφών που περιέχουν τέτοια προϊόντα απαγορεύεται στις εκμεταλλεύσεις όπου εκτρέφονται μηρυκαστικά. Οι μη συσκευασμένες ζωοτροφές που περιέχουν τέτοια προϊόντα μεταφέρονται με οχήματα που δεν μεταφέρουν ταυτόχρονα ζωοτροφές για μηρυκαστικά. Αν τα εν λόγω οχήματα χρησιμοποιηθούν στη συνέχεια για τη μεταφορά ζωοτροφών για μηρυκαστικά, καθαρίζονται εξονυχιστικά για να αποφευχθεί η αλληλομόλυνση, με διαδικασία που έχει εγκριθεί από την αρμόδια αρχή.
                                                      Οι όροι που παρατίθενται στο σημείο 3 ισχύουν για την εκμετάλλευση·
                                                      ή
                                                   
                                                
                                                      ii)
                                                   
                                                   
                                                      τη θανάτωση και ολοσχερή καταστροφή όλων των ζώων, των εμβρύων και των ωαρίων που έχουν εντοπιστεί κατά την έρευνα που αναφέρεται στο σημείο 1 στοιχείο β) δεύτερη και τρίτη περίπτωση, εξαιρουμένων των:
                                                      
                                                                  —
                                                               
                                                               
                                                                  κριαριών αναπαραγωγής με γονότυπο ARR/ARR,
                                                               
                                                            
                                                                  —
                                                               
                                                               
                                                                  προβατίνων αναπαραγωγής που φέρουν τουλάχιστον ένα αλληλόμορφο ARR και κανένα αλληλόμορφο VRQ και, σε περίπτωση που οι εν λόγω προβατίνες αναπαραγωγής κυοφορούν την εποχή της έρευνας, των αρνιών που θα γεννηθούν στη συνέχεια, εάν ο γονότυπός τους πληροί τις προϋποθέσεις της παρούσας περίπτωσης,
                                                               
                                                            
                                                                  —
                                                               
                                                               
                                                                  προβάτων που φέρουν τουλάχιστον ένα αλληλόμορφο ARR τα οποία προορίζονται αποκλειστικά για σφαγή,
                                                               
                                                            
                                                                  —
                                                               
                                                               
                                                                  εάν αποφασίσει σχετικά η αρμόδια αρχή, αιγοπροβάτων ηλικίας κάτω των τριών μηνών τα οποία προορίζονται αποκλειστικά για σφαγή.
                                                               
                                                            Στην περίπτωση που η επιβεβαιωμένη ΜΣΕ είναι η κλασική τρομώδης νόσος, το γάλα και τα γαλακτοκομικά προϊόντα που προέρχονται από τα ζώα που πρέπει να καταστραφούν, τα οποία υπήρχαν στην εκμετάλλευση μεταξύ της ημερομηνίας επιβεβαίωσης του κρούσματος κλασικής τρομώδους νόσου και της ημερομηνίας της ολοσχερούς καταστροφής των ζώων, δεν χρησιμοποιούνται για τη διατροφή μηρυκαστικών, εκτός από τη διατροφή των μηρυκαστικών εντός της εκμετάλλευσης. Η διάθεση στην αγορά τέτοιων προϊόντων ως ζωοτροφών για μη μηρυκαστικά περιορίζεται στο έδαφος του σχετικού κράτους μέλους. Το εμπορικό έγγραφο που συνοδεύει τα φορτία τέτοιων προϊόντων και οιαδήποτε συσκευασία που περιέχει τέτοια φορτία πρέπει να φέρουν εμφανώς την ακόλουθη ένδειξη: “Να μη χορηγείται σε μηρυκαστικά”. Η χρήση και αποθήκευση ζωοτροφών που περιέχουν τέτοια προϊόντα απαγορεύεται στις εκμεταλλεύσεις όπου εκτρέφονται μηρυκαστικά. Οι μη συσκευασμένες ζωοτροφές που περιέχουν τέτοια προϊόντα μεταφέρονται με οχήματα που δεν μεταφέρουν ταυτόχρονα ζωοτροφές για μηρυκαστικά. Αν τα εν λόγω οχήματα χρησιμοποιηθούν στη συνέχεια για τη μεταφορά ζωοτροφών για μηρυκαστικά, καθαρίζονται εξονυχιστικά για να αποφευχθεί η αλληλομόλυνση, με διαδικασία που έχει εγκριθεί από την αρμόδια αρχή.
                                                      Οι όροι που παρατίθενται στο σημείο 3 ισχύουν για την εκμετάλλευση·»·
                                                   
                                                
                                    
                                          iii)
                                       
                                       
                                          το στοιχείο στ) αντικαθίσταται από το ακόλουθο κείμενο:
                                          
                                                      «στ)
                                                   
                                                   
                                                      όταν η συχνότητα του αλληλομόρφου ARR στη φυλή ή την εκμετάλλευση είναι μικρή ή ανύπαρκτη, ή όπου κριθεί αναγκαίο για να αποφευχθεί η αιμομικτική διασταύρωση, ένα κράτος μέλος μπορεί να αποφασίσει να καθυστερήσει την καταστροφή των ζώων, όπως αναφέρεται στο σημείο 2.3 στοιχείο β) σημεία i) και ii) για έως πέντε έτη αναπαραγωγής, εφόσον δεν υπάρχουν στην εκμετάλλευση κριάρια αναπαραγωγής πλην εκείνων με γονότυπο ARR/ARR.
                                                      Εντούτοις, στην περίπτωση εκτροφής αιγοπροβάτων για την παραγωγή γάλακτος με σκοπό τη διάθεσή του στην αγορά, η καταστροφή των ζώων μπορεί να καθυστερήσει μόνο το πολύ κατά 18 μήνες.».
                                                   
                                                
                                    
                        
            
                  2.
               
               
                  Στο κεφάλαιο Δ του παραρτήματος IX, το τμήμα Β αντικαθίσταται από το ακόλουθο κείμενο:
                  «ΤΜΗΜΑ Β
                  Απαιτήσεις πιστοποιητικού υγείας
                  Οι εισαγωγές των ζωικών υποπροϊόντων και μεταποιημένων προϊόντων που προέρχονται από βοοειδή και αιγοπρόβατα και αναφέρονται στο τμήμα Α του παρόντος κεφαλαίου συνοδεύονται από πιστοποιητικό υγείας των ζώων με το οποίο βεβαιώνονται τα εξής:
                  
                              α)
                           
                           
                              το ζωικό υποπροϊόν δεν περιέχει και δεν προέρχεται από ειδικά υλικά κινδύνου όπως αυτά ορίζονται στο παράρτημα V ούτε από μηχανικώς διαχωρισμένο κρέας που προέρχεται από οστά βοοειδών ή αιγοπροβάτων·
                           
                        
                              β)
                           
                           
                              τα ζώα από τα οποία προέρχεται το συγκεκριμένο ζωικό υποπροϊόν δεν εσφάγησαν έπειτα από αναισθητοποίηση με έγχυση αερίου στην κρανιακή κοιλότητα ούτε έχουν θανατωθεί με την ίδια μέθοδο ούτε έχουν σφαγεί με τεμαχισμό του κεντρικού νευρικού ιστού διά της εισαγωγής επιμήκους ραβδοειδούς οργάνου στην κρανιακή κοιλότητα· ή
                           
                        
                              γ)
                           
                           
                              το ζωικό υποπροϊόν δεν περιέχει και δεν προέρχεται από υλικό βοοειδών και αιγοπροβάτων πλην αυτού που προέρχεται από ζώα που έχουν γεννηθεί, εκτραφεί συνεχώς και σφαγεί σε χώρα ή περιοχή που έχει ταξινομηθεί, με απόφαση σύμφωνα με το άρθρο 5 παράγραφος 2, ως χώρα ή περιοχή με αμελητέο κίνδυνο ΣΕΒ.
                              Επιπλέον οι εισαγωγές των ζωικών υποπροϊόντων και των μεταποιημένων προϊόντων που αναφέρονται στο τμήμα Α του παρόντος κεφαλαίου και τα οποία περιέχουν γάλα ή γαλακτοκομικά προϊόντα που προέρχεται από αιγοπρόβατα υπόκεινται στην παρουσίαση πιστοποιητικού υγείας το οποίο αντιστοιχεί στο υπόδειγμα που παρατίθεται στο παράρτημα Χ κεφάλαιο 2 του κανονισμού (ΕΚ) αριθ. 1774/2002 και έχει συμπληρωθεί με την ακόλουθη βεβαίωση, η οποία προστίθεται μετά το σημείο 6 του εν λόγω πιστοποιητικού:
                              
                                          “7.
                                       
                                       
                                          Όσον αφορά τις ΜΣΕ:
                                          
                                                      (2) είτε
                                                   
                                                   
                                                      στην περίπτωση ζωικών υποπροϊόντων για τη διατροφή μηρυκαστικών, τα οποία περιέχουν γάλα ή γαλακτοκομικά προϊόντα που προέρχονται από αιγοπρόβατα, τα αιγοπρόβατα από τα οποία προέρχονται αυτά τα προϊόντα έχουν εκτραφεί συνεχώς από τη γέννησή τους ή κατά τα τελευταία τρία έτη σε εκμετάλλευση στην οποία δεν έχει επιβληθεί κανένας επίσημος περιορισμός μετακινήσεων λόγω υπόνοιας ΜΣΕ και η οποία ικανοποιεί τις ακόλουθες απαιτήσεις κατά τα τελευταία τρία έτη:
                                                      
                                                                  i)
                                                               
                                                               
                                                                  υποβλήθηκε σε τακτικούς επίσημους κτηνιατρικούς ελέγχους·
                                                               
                                                            
                                                                  ii)
                                                               
                                                               
                                                                  δεν έχει διαγνωσθεί κρούσμα κλασικής τρομώδους νόσου, όπως ορίζεται στο σημείο 2 στοιχείο ζ) του παραρτήματος I του κανονισμού (ΕΚ) αριθ. 999/2001, ή, μετά την επιβεβαίωση του κρούσματος κλασικής τρομώδους νόσου:
                                                                  
                                                                              —
                                                                           
                                                                           
                                                                              όλα τα ζώα στα οποία επιβεβαιώθηκε η κλασική τρομώδης νόσος θανατώθηκαν και καταστράφηκαν, και
                                                                           
                                                                        
                                                                              —
                                                                           
                                                                           
                                                                              όλα τα αιγοπρόβατα της εκμετάλλευσης θανατώθηκαν και καταστράφηκαν, με εξαίρεση τα κριάρια αναπαραγωγής με γονότυπο ARR/ARR και τις προβατίνες αναπαραγωγής που φέρουν ένα τουλάχιστον αλληλόμορφο ARR και κανένα αλληλόμορφο VRQ·
                                                                           
                                                                        
                                                            
                                                                  iii)
                                                               
                                                               
                                                                  τα αιγοπρόβατα, με εξαίρεση τα πρόβατα με γονότυπο ARR/ARR της πρωτεΐνης πριόν, εισάγονται στην εκμετάλλευση μόνο εάν προέρχονται από εκμετάλλευση που πληροί τις απαιτήσεις που αναφέρονται στα σημεία i) και ii).
                                                               
                                                            
                                                
                                                      (2) είτε
                                                   
                                                   
                                                      στην περίπτωση ζωικών υποπροϊόντων για τη διατροφή μηρυκαστικών, τα οποία περιέχουν γάλα ή γαλακτοκομικά προϊόντα που προέρχονται από αιγοπρόβατα και προορίζονται για τα κράτη μέλη που απαριθμούνται στο παράρτημα του κανονισμού (ΕΚ) αριθ. 546/2006, τα αιγοπρόβατα από τα οποία προέρχονται αυτά τα προϊόντα έχουν εκτραφεί συνεχώς από τη γέννησή τους ή κατά τα τελευταία επτά έτη σε εκμετάλλευση στην οποία δεν έχει επιβληθεί κανένας επίσημος περιορισμός μετακινήσεων λόγω υπόνοιας ΜΣΕ και η οποία ικανοποιεί τις ακόλουθες απαιτήσεις κατά τα τελευταία επτά έτη:
                                                      
                                                                  i)
                                                               
                                                               
                                                                  υποβλήθηκε σε τακτικούς επίσημους κτηνιατρικούς ελέγχους·
                                                               
                                                            
                                                                  ii)
                                                               
                                                               
                                                                  δεν έχει διαγνωσθεί κρούσμα κλασικής τρομώδους νόσου, όπως ορίζεται στο σημείο 2 στοιχείο ζ) του παραρτήματος I του κανονισμού (ΕΚ) αριθ. 999/2001, ή, μετά την επιβεβαίωση του κρούσματος κλασικής τρομώδους νόσου:
                                                                  
                                                                              —
                                                                           
                                                                           
                                                                              όλα τα ζώα στα οποία επιβεβαιώθηκε η κλασική τρομώδης νόσος θανατώθηκαν και καταστράφηκαν, και
                                                                           
                                                                        
                                                                              —
                                                                           
                                                                           
                                                                              όλα τα αιγοπρόβατα της εκμετάλλευσης θανατώθηκαν και καταστράφηκαν, με εξαίρεση τα κριάρια αναπαραγωγής με γονότυπο ARR/ARR και τις προβατίνες αναπαραγωγής που φέρουν ένα τουλάχιστον αλληλόμορφο ARR και κανένα αλληλόμορφο VRQ·
                                                                           
                                                                        
                                                            
                                                                  iii)
                                                               
                                                               
                                                                  τα αιγοπρόβατα, με εξαίρεση τα πρόβατα με γονότυπο ARR/ARR της πρωτεΐνης πριόν, εισάγονται στην εκμετάλλευση μόνο εάν προέρχονται από εκμετάλλευση που πληροί τις απαιτήσεις που αναφέρονται στα σημεία i) και ii).]”».